**ΙΔΕΟπολις**

<https://iliasgiannakopoulos.blogspot.com>

**ΗΛΙΑ ΓΙΑΝΝΑΚΟΠΟΥΛΟΥ**

**ΦΙΛΟΛΟΓΟΥ**

**Να μάθουμε να ζούμε με τους ιούς**

**α.** ***«Λητούς και Διός, ο γαρ βασιλής χολωθείς / νούσον ανά στρατόν ώρσε κακήν, ολέκοντο δε λαοί, / ούνεκα τον Χρύσην ητίμασεν αρητήρα / Ατρείδης»*** (*«Ιλιάδα»*, Α΄ 9-12)**1**.

**β.** ***«Πόλις γαρ, ώσπερ καυτός εισοράς, άγαν / ήδη σαλεύει κανακουφίσαι κάρα / βυθών έτ’ ουχ οία τε φοινίου σάλου, / φθίνουσα μεν κάλυξιν εγκάρποις χθονός, / φθίνουσα δ’ αγέλαις βουνόμοις τόκοισί τε / αγόνοις γυναικών∙ εν δ’ ο πυρφόρος θεός / σκήψας ελαύνει, λοιμός έχθιστος, πόλιν, / υφ’ ού κενούται δώμα καδμείον∙ μέλας δ’ Άιδης στεναγμοίς και γόοις πλουτίζεται»*** (*«Οιδίπους Τύραννος»*, 22-30)**2**.

**γ.** ***«Την τε οίησιν ιεράν νόσον έλεγε»*** (Ηράκλειτος) **3**.



**δ.** ***«Ου μέντοι τοσούτος γε λοιμός ουδέ φθορά ούτως ανθρώπων ουδαμού εμνημονεύετο γενέσθαι»*** (Θουκυδίδης, Ιστορία 2, 47-54)**4**.

**ε.** ***«Η σύγχρονη ανθρωπότητα βρίσκεται σε κίνδυνο. Διατρέχει πολυάριθμους κινδύνους, που πρώτοι απ’ όλους μπορούν να διακρίνουν ο φυσιοδίφης και ο βιολόγος…»*** (*«Τα 8 θανάσιμα αμαρτήματα του πολιτισμού μας»*, Λόρεντς).

Ακούγεται μονότονα πως το **παρελθόν** φωτίζει το παρόν, μάς ενημερώνει και μάς διδάσκει. Ο υποχρεωτικός εγκλεισμός στον ιδιωτικό μας χώρο *(«Μένουμε σπίτι»*) μάς έφερε κοντά με κάτι ξεχασμένους φίλους, τα **βιβλία** και τους **συγγραφείς**. Αυτή η συνάντηση κατέστη αναπόφευκτη στην προσπάθειά μας αλλά και την αγωνία μας να ερμηνεύσουμε την κατάσταση που βιώνουμε λόγω **κορονοϊού** και να διακρίνουμε την αλήθεια ανάμεσα στα Fake news, την κατευθυνόμενη κινδυνολογία και τις ποικίλες **συνωμοσιολογίες**.

***«Να μάθουμε να ζούμε με τους ιούς»***

Παλιότερα κυριαρχούσε ως σύνθημα το ***«Να μάθουμε να ζούμε με τους σεισμούς»*** στο βαθμό που η συχνότητά τους αποκάλυπτε την αδυναμία του ανθρώπου να προβλέψει κάποια φυσικά φαινόμενα ή να τα αποτρέψει. Οι διάφοροι **ιοί** του αιώνα μας (με όλες τις εκφάνσεις τους) και οι **λοιμοί** του παρελθόντος πολλαπλασιάζουν τους φόβους μας πως πρέπει στο μέλλον ***«να μάθουμε να ζούμε με τους ιούς»***.

Όσοι διατείνονται πως οι διάφορες ασθένειες και ιδιαίτερα οι **ιοί** αποτελούν ***«πολιτιστικά προϊόντα»***, φαίνεται πως δεν έχουν επιστημονική – ακόμη – στήριξη. Οι αιτιάσεις του αμερικανικού προέδρου για ***«κινεζικό ιό»*** δεν βρήκαν υποστηρικτές και μεταφράστηκαν ως ρατσιστικές.



Ακόμη και οι προειδοποιήσεις – καταγγελίες των **οικολόγων** δεν βρήκαν απήχηση, άσχετα αν η οικολογική καταστροφή αρχίζει να εκπέμπει **SOS**. Οι θεωρίες κάποιων **θρησκόληπτων** περί *«θεϊκής τιμωρίας»* και περί της απόλυτης δικαίωσης της ***«Αποκάλυψης»*** του Ιωάννη δεν συγκίνησαν κανένα μπροστά στην απαίτηση για επιβίωση, ***«primum vivere»***.

Μία περιήγηση, όμως, στο παρελθόν με πλοηγό τα **κείμενα** θα καταδείκνυε πως η εποχή μας δεν είναι η μόνη που έχει αυτό το θλιβερό προνόμιο της **πανδημίας** κάποιου ιού. Εκείνο, ωστόσο, που θα μας διδάξουν τα κείμενα είναι πως οι εκάστοτε λοιμοί ή ιοί **δεν αιτιολογούνται** με βάση τις σύγχρονες ερμηνείες περί απότοκου φαινομένου εξαιτίας της **οικολογικής καταστροφής**, αφού οι παραδοσιακοί λοιμοί και ιοί (Λοιμός 430 π.Χ., η πανούκλα, ο *«μαύρος θάνατος»*) εμφανίστηκαν σε ιστορικές περιόδους που δεν υφίστατο οικολογικό πρόβλημα.

**Η διαχρονικότητα των ασθενειών**

Ο Όμηρος στο προοίμιο της **Ιλιάδας** καταγράφει την καταστροφική παρουσία του λοιμού *«νούσον»* που προήλθε από τον *«Εκηβόλο»* και ***«ιοβόλο»*** Απόλλωνα (απόσπασμα **α**). Η αιτία ήταν η προσβολή του Αγαμέμνονα προς τον Χρύσην, που ετύγχανε της προστασίας του Απόλλωνα. Η ***«ύβρις»*** του Ατρείδη προκάλεσε την οργή του θεού του φωτός με ολέθρια (ολέκοντο λαοί) αποτελέσματα για το στρατόπεδο των Αχαιών.

Ο Σοφοκλής στην τραγωδία του ***«Οιδίπους Τύραννος»*** περιγράφει με λεπτομέρεια (απόσπασμα **β**) τις συμφορές της πόλης των Θηβών εξαιτίας κάποιου **λοιμού**. Οι κριτικοί θεωρούν πως ο ποιητής έμμεσα παραπέμπει στο λοιμό των Αθηνών κατά τη διάρκεια του Πελ/κού πολέμου (430 π.Χ.). Η αιτία του λοιμού, σύμφωνα με το Σοφοκλή, αποδίδεται στις πράξεις του Οιδίποδα (πατροκτονία, αιμομιξία). Η αιτία κι εδώ είναι ανθρωπογενής, έστω κι αν ο Οιδίπους ενεργούσε ***«Εν αγνοία»***.



Στην τραγωδία του ***«πεπρωμένου»***, *«της ενοχής»*, *«της ύβρης»*, *«της* ***αυτογνωσίας****»*, *«του αφύσικου»* και της *«ανθρώπινης πλάνης»* ο πρωταγωνιστής σύμβολο της *«σύγκρουσης ανθρώπου και θεών, ανθρώπου και ανάγκης, ελευθερίας και αδήριτης νομοτέλειας»*, θύμα της αυθαίρετης θέλησης των θεών καθίσταται ο κύριος πρόξενος του λοιμού που καταστρέφει την πόλη.

Ο **Θουκυδίδης** περιγράφει με δραματικό τρόπο το μέγεθος του λοιμού των Αθηνών (430 π.Χ.) τις συνέπειες του οποίου χαρακτηρίζει ως μοναδικές (απόσπασμα **δ**). Η κοινωνική **ανομία**, η **θρησκευτική αβεβαιότητα** και η αλλαγή της βιοθεωρίας των πολιτών στη διάρκεια του λοιμού καταδεικνύουν τον ολέθριο χαρακτήρα του λοιμού στη ζωή της πόλης και των πολιτών. Ο **ορθολογισμός** του Θουκυδίδη αποτρέπει κάθε αναφορά για το θεήλατον (θεόσταλτο) του λοιμού.

Σε ένα σύγχρονο κείμενο (1979) ***«Τα 8 θανάσιμα αμαρτήματα του πολιτισμού μας»*** ο Κόνραντ Λόρεντς προειδοποιεί πως ο πλανήτης μας κινδυνεύει εξαιτίας της συμπεριφοράς του ανθρώπου. Δεν προφητεύει πανδημίες αλλά το σκηνικό που καταγράφει προοικονομεί ένα εφιαλτικό μέλλον (απόσπασμα **ε**) για την ανθρωπότητα. Η ευθύνη του ανθρώπου είναι πασιφανής.

**Η *«ύβρις»* του ανθρώπου**


Το βασικό **μήνυμα** που αναδύεται μέσα από την περιδιάβαση – ανάγνωση των κειμένων είναι διπλό. Το ένα αφορά την προσπάθεια *«διάγνωσης»* - **αιτιολόγησης** των διαφόρων μορφών των ασθενειών που διαχρονικά ταλανίζουν την ανθρωπότητα. Το άλλο σχετίζεται με τη δυνατότητα του ανθρώπου να **αποδεχτεί** τις ασθένειες (με όποια μορφή κι αν εκδηλώνονται) ως μία φυσική αναγκαιότητα – **νομοτέλεια**.

Ως προς την αιτιολόγηση των ασθενειών κυριαρχούσε η ιδέα της **θεϊκής οργής** – τιμωρίας (Ιλιάδα / Οιδίπους Τύραννος). Δίπλα σε αυτήν την ερμηνεία *«συγκατοικούσε»* και η **ανθρώπινη** **ευθύνη**. Αυτή εκφραζόταν με την ***«ύβρη»*** που διέπραττε και προκαλούσε την τιμωρία ***«τίσις»***. Ο Αριστοτέλης μιλούσε για την ευθύνη του ανθρώπου που οδηγείται στον όλεθρο ***«δι αμαρτίαν τινά»*** (από κάποιο λάθος).

Ο **Ηράκλειτος** θεωρούσε – πάντα με το δικό του αινιγματικό τρόπο- πως η ***«οίηση»*** του ανθρώπου συνιστά μία μορφή ύβρης και είναι θεόσταλτη. Η ευθύνη βαραίνει τον άνθρωπο που ξεπερνά το μέτρο και συμπεριφέρεται αλαζονικά (απόσπασμα **γ**).



Ο ορθολογισμός του **Θουκυδίδη** και του **Ιπποκράτη** *«Ιατρικός ορθολογισμός»* κινείται σε άλλο επίπεδο, αφού και οι δύο πασχίζουν να ανιχνεύσουν με **λογικό** τρόπο τα αίτια και τη μορφή των διαφόρων ασθενειών.



Ο **Λόρεντς** αδιαμφισβήτητα μέμφεται τον σύγχρονο πολιτισμό και τη συμπεριφορά του ανθρώπου και προειδοποιεί γι’ αυτά που θα συμβούν ***«Μήπως το όργιο των τεχνολογικών γνώσεων έφεραν τον άνθρωπο στη θέση του μαθητευόμενου μάγου, με τις θανάσιμες συνέπειες»***;

**Οι ασθένειες ως φυσική νομοτέλεια**

Εκείνο, ωστόσο, που ταλανίζει και προβληματίζει όχι μόνο τους επιστήμονες, αλλά και τους **φιλοσόφους** είναι η δυνατότητα του ανθρώπου να **δεχτεί** τις διάφορες ασθένειες ως μία φυσική λειτουργία του σύμπαντος (όπως σεισμοί…).

Για πολλούς η αισθητική αρχή του δράματος ***«κατά το εικός και το αναγκαίον»*** θα πρέπει να γίνει αποδεκτή και στη ζωή μας ως μία αβίαστη και αναμενόμενη συνέπεια της λειτουργίας των συμπαντικών νόμων. Να θεωρούνται, δηλαδή, όλα συνηθισμένα και ***«αναγκαία»*** (όπως η ανατολή του ήλιου, η βροχή…). Αυτό δεν σημαίνει βέβαια και την άκριτη αποενοχοποίηση του ανθρώπου που πρέπει να πληρώσει το τίμημα για το ***«δι αμαρτίαν»***, ***«δια ύβριν»*** και το ***«διά πάθη»*** (Οι τραγικοί ήρωες).

Μπορεί ο άνθρωπος να είναι ένα **αντιφατικό** ον και εξαιτίας αυτής της φύσεώς του υποφέρει. Είναι, δηλαδή, ένα ον αντιφατικό ***«του καλού και του κακού, του ανώτερου και του κατώτερου, του έλλογου και του άλογου, του ανθρώπινου και του θεϊκού, στοιχεία που βρίσκονται σε διαρκή αντιπαλότητα μεταξύ τους»***. Ωστόσο αυτός ο άνθρωπος είναι ένα από τα πολλά στοιχεία που συνθέτουν τον βιότοπο του οικοσυστήματος που η ισορροπία και η λειτουργία του ρυθμίζονται από κανόνες ***«αδιανόητους»*** και απρόσιτους στην ανθρώπινη λογική.

Η αποδοχή, όμως, της **αναγκαιότητας** – νομοτέλειας των ασθενειών και ιών προϋποθέτει μία άλλη **κοσμοθεωρία** κι έναν άλλο προσανατολισμό ανθρώπων και κοινωνιών.

**Επιμύθιον**

Όσο κι αν θεωρείται ισοπεδωτική και **απαισιόδοξη** η θέση του χορού τον *«Οιδίποδα Τύραννο»*, δεν παύει να κρύβει κάποια **αλήθεια** που μπορεί να γίνει οδηγός της ζωής μας. Μόνον έτσι θα περιορίσουμε την ανθρώπινη *«ύβρη»* που εξακολουθεί να αποτελεί αιτία πολλών κακών για το ανθρώπινο γένος.



***«Ιώ γενεαί βροτών, / ως υμάς ίσα και το μη - / δεν ζώσας εναριθμώ… / ω τλάμον Οιδίποδα, βροτών / ουδένα μακαρίζω»*5**.

**\*\*\*** **1.** Επειδή θύμωσε ο Απόλλωνας με τον Αγαμέμνονα, εξήγειρε κακήν ασθένεια στο στρατό και καταστρέφονταν οι στρατιώται, επειδή ο Ατρείδης εξύβρισε τον Χρύση.

**2**. Γιατί η πόλη κλυδωνίζεται επικίνδυνα… Καταστρέφονται τα σπαρτά και ψοφούν τα κοπάδια των βοδιών και οι γυναίκες έχουν άγονους τοκετούς… φρικτή και ολέθρια αρρώστια έπεσε κι αφανίζει την πόλη… και ο μαύρος Άδης γεμίζει με στεναγμούς και θρήνους.

**3.** Την αλαζονεία την θεωρούσε θεόσταλτη αρρώστια.

**4.** Αλλά πουθενά δεν εμνημονεύετο λοιμώδης νόσος τέτοιας έκτασης, ούτε φθορά ανθρώπων τόσο μεγάλη.

**5.** Αχ, γενιές των ανθρώπων, λογαριάζω τη ζωή σας ίση με το μηδέν…

**Χρήσιμα άρθρα και κείμενα**

1. **«Ιλιάδα», Όμηρος**
2. **«Οιδίπους Τύραννος», Σοφοκλής**
3. **«Ιστορίαι», Θουκυδίδης**
4. **«Τα 8 θανάσιμα αμαρτήματα του πολιτισμού μας», Λόρεντς**
5. **«Λοιμός και Κορονοϊός»: Βίοι παράλληλοι», Ηλίας Γιαννακόπουλος (διαδίκτυο)**
6. **«Κορονοϊός, φόβος και δυστοπία», Ηλία Γιαννακόπουλος (διαδίκτυο)**
7. **«Κορονοϊός και “Ιατρικός Ορθολογισμός”», Ηλία Γιαννακόπουλος (διαδίκτυο)**